
A vWF és az ADAMTS13 polimorf variánsainak hatása a légzési elégtelenség súlyosságára koronavírus fertőzésben

Bevezetés: A Covid-19 betegek meglepően nagy, 31%-ában figyeltek meg tüdőben kialakult mikroimmuno-trombózist. Korábbi vizsgálatok mind a helyi, mind a szisztémás tényezők és hatások szerepét igazolták a Coviddal összefüggő trombózis kockázatában. Ezen folyamatok nagy egyéni különbségeket mutatnak, ami genetikai komponensre utal. Ezért vizsgálatunkban két véralvadásban szerepet játszó fehérje, a von Willebrand faktor és az ADAMTS13 lehetséges hatását kerestük a szepszis és a trombózis kockázatára.

Célkitűzés: Munkánk során azt szerettük volna megvizsgálni, hogy milyen szerepe lehet a vWF és ADAMTS13 gének polimorfizmusaink a SARS-CoV-2-fertőzés lefolyására és a társuló mikroimmuno-trombózis megjelenésének kockázatára.

Módszer: A vizsgált génekből 8 SNP-t választottunk ki (VWF: rs216321, rs1800378, rs1800383, rs216311, rs1063856. ADAMTS13: rs2301612, rs28729234, rs34024143), melyek genotípusát TaqMan Real-Time és PCR-RFLP módszerekkel határoztuk meg. A kapott genotípusokkal kapcsoltsági vizsgálatot végeztünk, melyeket összehasonlítottunk az 1000 Genom adataival. Asszociáció vizsgálat során hasonlítottuk össze az egyes allél gyakoriságokat a Covid-fertőzött és a Covid-szeptikus betegek között. Összesen 23 klinikai paraméter esetén végeztünk ANOVA elemzést. Az egyes SNP-k különböző alléljeinek fehérjeszerkezetre gyakorolt hatását az I-Taaser szoftwarrel elemeztül, melynek 3D-s ábrázolása a Swiss-PdbViewer 4.1.0 segítségével történt.

Eredmények: Szoros kapcsoltságot mutattunk ki az ADAMTS13 rs34024143 és rs28729234, illetve a VWF rs1800383, rs216311 és rs216321 SNP-i között. Az eset-kontroll vizsgálat során nem sikerült szignifikáns különbséget kimutatnunk a különböző betegcsoportok között. Az rs216311 T allélje szignifikánsan magasabb INR (international normalized ratio) értékkel társult. Az rs1800383 GG genotípusa 2,5-szer magasabb fibrinogén szinttel járt a T allélt hordozókhoz képest. A fehérjék szerkezetének modellezése során ez a két SNP jelentős változást okozott az eredeti felépítésükhöz képest.

Következtetés: A szignifikáns eredmény hiánya arra utalhat, hogy a vWF és az ADAMTS13 gének valószínűleg nem játszanak közvetlen szerepet a szepszis kialakulása során. Az rs216311 és az rs1800383 SNP-knek viszont fontos szerepük lehet Covid-19 betegekben a trombózis kialakulásának kockázatára.



